Roedd **Emyr Glyn Williams** neu '***Emyr Ankst'*** (23 Medi 1966 – 17 Ionawr 2024) yn sylfaenydd labeli recordiau, ysgrifennwr a gwneuthuriwr ffilmiau. 

Roedd yn un o sefydlwyr labeli recordiau Ankst ac wedyn Ankstmusik oedd gyda'i gilydd wedi ryddhau dros 170 o recordiau, bron y cyfan yn grwpiau iaith Gymraeg. Yn y 1990au fe weithiodd gyda rhai o grwpiau mwyaf poblogaidd y cyfnod fel Gorky's Zygotic Mynci, Catatonia a Super Furry Animals. 

Roedd hefyd yn awdur llyfr *Is-Deitla'n Unig* ac yn gyfrannwr cyson i’r cylchgrawn llenyddol *O'r Pedwar Gwynt*.

Label Ankst
-----------

Emyr Glyn Williams yn chwarae gyda'r band Siencyn Trempyn, 1985
Roedd yn aelod o’r bandiau Cymraeg *Siencyn Trempyn* ac *Arfer Anfad* tra ym Mhrifysgol Cymru, Aberystwyth ac yn lletya yn Neuadd Pantycelyn.

Roedd yn ffigwr amlwg yn yr hyn a alwyd yn Sîn Roc Gymraeg a sefydlodd y cwmni recordiau *Ankst* ar y cyd gyda ei ffrindiau coleg Alun Llwyd a Gruffudd Jones yn 1988. Rhwng 1988 a 1997, rhyddhaodd tua 80 o recordiau cyn rhannu yn ddau gwmni ar wahan. 

Cymerodd Emyr Glyn Williams yr ochr rhyddhau recordiau gan sefydlu label Ankstmusik. Aeth Alun Llwyd a Gruffudd Jones ymlaen i sefydlu **Rheoli Ankst Management Ltd.** oedd yn gyfrifol am edrych ar ôl ochr busnes a threfnu grwpiau.

Label Ankstmusik
----------------

*Prif: Ankstmusik*
Logo'r label recordiau AnkstmusikLogo'r label recordiau Ankstmusik
Mae'r label Ankstmusik wedi rhyddhau bron i gant o wahanol recordiadau gan fandiau megis Datblygu, Tystion, Ectogram, Zabrinski, Rheinallt H Rowlands, MC Mabon a Wendykurk. Mae tri albym diweddar Geraint Jarman wedi eu ryddhau ar y label.

Ffilm
-----

Gweithiodd gyda chwmni *Criw Byw* fel un o dîm gynhyrchu ar eu rhaglen miwsig Fideo 9 a ddarlledwyd ar S4C ar ddechrau’r 1990au. 

Rhyddhawyd hefyd nifer o ffilmiau ar DVD ar labeli Ankst ac Ankst Music yn cynnwys *Crymi No. 1*, *Crymi No. 2*, *Saunders Lewis vs. Andy Warhol* a *‘’Faust: Nobody Knows if It Ever Happened’’* yn dogfennu gig y grŵp almaeneg Arbrofol *Faust*. 

Cafodd ei llyfr *Is-Deitla'n Unig* am ffilmiau rhyngwladol ei gynnwys ar restr fer Llyfr y Flwyddyn yn 2016.

Cynhyrchodd ac ysgrifennodd y ffilm dwyieithog Y Lleill ac enillodd wobr Bafta Cymru yn 2005.

Gweithiodd fel rheolwr y sinema yn nghanolfan celfyddydau Pontio, Bangor o 2015.

Bywyd personol
--------------

Roedd yn briod â'r bardd Fiona Cameron ac yn byw ym Mhentraeth, Ynys Môn. Roedd ganddynt ddau o blant.

Bu farw yn ei gartref yn 57 mlwydd oed wedi dioddef o ganser.

Talwyd teyrnged iddo gan ei ffrind agos ac un o gyd-sylfaenwyr label Ankst, Alun Llwyd gan ddweud bod "Em yn gyfaill, yn gyd-weithiwr, yn gymwynaswr ac yn grewr".

Wrth siarad a BBC Cymru Fyw, dywedodd "O'i waith gyda Ankst i greu ffilmiau a fideos, fe greodd archif ddiwyllianol radical a blaengar sydd cyn bwysiced â dim arall yn y Gymru gyfoes".

Dywedodd y cynhyrchydd recordiau David Wrench - "Tristwch mawr yw marwolaeth fy ffrind Emyr Glyn Williams... Dangosodd Em ffydd ynof ar sawl achlysur, gan roi allan fy recordiau ar ddiwedd y 90au a bod fwy neu lai y person cyntaf i fy nghyflogi fel cynhyrchydd yn gweithio gydag actau fel MC Mabon a Zabrinski ar ddiwedd y 90au/dechrau’r 2000au"

Cyfeiriadau
-----------

1. ↑  "Sylfaenydd label recordiau Ankst, Emyr Glyn Williams, wedi marw yn 58 oed". *newyddion.s4c.cymru*. 2024-01-18. Cyrchwyd 2024-01-18.
2. ↑  "Hysbysiad marwolaeth Emyr Glyn Wlliams". *funeral-notices.co.uk* (yn Saesneg). Cyrchwyd 2024-01-19.
3. ↑  Is-Deitla'n Unig, Emyr Glyn Wililiams, Gwasg Gomer, Awst. 2015, ISBN-13 ‏: ‎ 978-1785620157
4. ↑  Williams, Emyr Glyn (2005-11-10), *Y Lleill*, Rhian Green, Morfudd Hughes, John Reynolds, Ankst Musik, adalwyd 2023-12-01
5. ↑  "2006 Cymru Film | BAFTA Awards". *awards.bafta.org*. Cyrchwyd 2023-12-01.
6. ↑  "Miss Fiona Cameron | | Prifysgol Bangor". *www.bangor.ac.uk*. Cyrchwyd 2023-12-01.
7. ↑  "Emyr Glyn Williams, un o sylfaenwyr label Ankst, wedi marw". *BBC Cymru Fyw*. 2024-01-18. Cyrchwyd 2024-01-18.

|  |  |
| --- | --- |
| Awdurdod | 
* VIAF: 317109825

 |